Diari Oficial de la Generalitat Valenciana


Sumari del DOGV 5204, del 22-02-2006 (2006/1634)

ORDRE de 3 de febrer de 2006, de la Conselleria de Territori i Habitatge, per la qual s'aprova la delimitació parcial del camí ramader assagador reial de la Manxa o de Sant Joan al seu pas pel terme municipal de Venta del Moro (subtram II: des del punt en què el camí ramader entra al terme municipal de Venta del Moro procedent del terme municipal de Villargordo del Cabriel, fins al paratge de la Salobreja a Venta del Moro) i la delimitació del camí ramader assagador reial de la Serrania o d'Hortolà al seu pas pel terme municipal de Venta del Moro (València).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5204

Data del DOGV
:   22-02-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/1634


Data del document
:   03-02-2006

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * Venta del Moro
    * via rural
    * legislació
    * ramat

ORDRE de 3 de febrer de 2006, de la Conselleria de Territori i Habitatge, per la qual s'aprova la delimitació parcial del camí ramader assagador reial de la Manxa o de Sant Joan al seu pas pel terme municipal de Venta del Moro (subtram II: des del punt en què el camí ramader entra al terme municipal de Venta del Moro procedent del terme municipal de Villargordo del Cabriel, fins al paratge de la Salobreja a Venta del Moro) i la delimitació del camí ramader assagador reial de la Serrania o d'Hortolà al seu pas pel terme municipal de Venta del Moro (València). [2006/X1634]  
Vist l'expedient de delimitació parcial del camí ramader assagador Reial de la Manxa o de Sant Joan (subtram II: des del punt en què el camí ramader entra al terme municipal de Venta del Moro procedent del terme municipal de Villargordo del Cabriel, fins al paratge de la Salobreja a Venta del Moro) i de delimitació del camí ramader assagador Reial de la Serrania o d'Hortolà, al seu pas pel terme municipal de Venta del Moro, instruït per la Direcció General de Gestió del Medi Natural de la Conselleria de Territori i Habitatge, a fi de consolidar el caràcter de domini públic d'aquests:  
Ja que la delimitació parcial s'ajusta a la classificació dels camins ramaders del terme municipal de Venta del Moro, aprovada per Ordre ministerial de data 5 de desembre de 1956 i publicada en el Boletín Oficial del Estado, núm. 2, d'11 de gener de 1957.  
Ja que en data 23 de desembre de 2002 (BOE 22.01.03), es va subscriure un conveni entre el Ministeri de Medi Ambient i la Conselleria de Medi Ambient de la Generalitat Valenciana, per a l'execució del projecte de delimitació, fitació i senyalització dels camins ramaders del corredor Vall del Cabriol . Albufera de València (ramal Meridional) en els termes municipals de Camporrobles, Fuenterrobles, Venta del Moro, Villargordo del Cabriel, Requena, Cortes de Pallás, Yátova, Dos Aguas, Tous, Catadau, Alfarb, Carlet, l'Alcúdia, Algemesí, Guadassuar, Albalat de la Ribera i Sueca.  
Ja que mitjançant una Resolució de 7 de juliol de 2003 de la Conselleria de Territori i Habitatge, es va autoritzar l'inici dels expedients de delimitació dels terrenys dels camins ramaders inclosos en el conveni subscrit en data 23 de desembre de 2002 (BOE 22.01.03), entre el Ministeri de Medi Ambient i la Conselleria de Medi Ambient de la Generalitat.  
Ja que dins del període d'informació pública a què va ser sotmés l'expedient van ser presentades al·legacions per:  
. Fidel Cárcel Navarro i Olegario del Valle Cárcel  
. Pilar Sanmartín Tortosa, Leonor Martínez Borja i Manuel López Latorre  
. Miguel Beltrán López, Luis Pardo Nuévalos, Roberto Pedrón Viveros, Francisco José Gómez Yeves, Otilio Murcia Navalón, Eugenio López Martínez i la Mª Soledad Crespo Iranzo  
. Vicente Cotino Bondía  
. Manuel López González  
. Celso Ferrer García i Alfredo Ferrer López   
. Alicia Jiménez García i Marcial Crespo Ibáñez (en nom . no acreditat . del Marcial Crespo López)  
. Josefa Navarro López  
. Bonifacio Monteagudo Jiménez  
Ja que per la Direcció General de Gestió del Medi Natural es proposa l'aprovació de la delimitació d'acord amb els termes que figuren en l'expedient.  
Vist l'informe de l'Àrea Jurídica de la Conselleria de Territori i Habitatge.  
Atés que s'han complit en l'expedient els tràmits assenyalats per la Llei 3/1995, de 23 de març, de camins ramaders, i la Llei 30/1992, de 26 de novembre, modificada per la Llei 4/1999, de 13 de gener, reguladora del règim jurídic de les administracions públiques i del procediment administratiu comú, i la resta de legislació aplicable al cas.  
Atés el que disposa el Decret 8/2004, de 3 de setembre, del president de la Generalitat, per mitjà del qual s'assignen competències a la Presidència i a les conselleries amb competències executives, i en la Llei 14/2003, de 10 d'abril, de patrimoni de la Generalitat Valenciana, correspon a la Conselleria de Territori i Habitatge l'aprovació de la delimitació dels camins ramaders, resolc:  
Article 1  
Aprovar la delimitació parcial del camí ramader assagador Reial de la Manxa o de Sant Joan (subtram II: des del punt en què el camí ramader entra en el terme municipal de Venta del Moro procedent del terme municipal de Villargordo del Cabriel, fins al paratge de la Salobreja a Venta del Moro) i la delimitació del camí ramader assagador Reial de la Serrania o d'Hortolà, al seu pas pel terme municipal de Venta del Moro, d'acord amb la Proposta de delimitació parcial i plànols que consten en l'expedient i les característiques del qual són les següents:  
Longitud delimitada: 20,335 km  
Amplària: 75 m  
Superfície delimitada: 1.525.151 m2  
Article 2  
Desestimar les al·legacions presentades pels motius que s'indiquen a continuació:  
. El Fidel Cárcel Navarro i el Olegario del Valle Cárcel exposen que el traçat viari ha variat des de l'acte de fitació fins a la proposta de delimitació i sol·liciten la revisió i l'ajustament del traçat del camí ramader proposat al que s'observa en plànols cadastrals antics.  
. Pilar Sanmartín Tortosa, Leonor Martínez Borja i Manuel López Latorre manifesten el desig que es revise el traçat viari que afecta les seues parcel·les. Els tres presenten, entre altres documents, escriptures registrades, com també plànols cadastrals antics de les parcel·les afectades que demostren, al seu entendre, la inalterada morfologia d'aquestes i la incorrecció del traçat proposat.  
. Miguel Beltrán López, Luis Pardo Nuévalos, Roberto Pedrón Viveros, Francisco José Gómez Yeves, Otilio Murcia Navalón, Eugenio López Martínez i M. Soledad Crespo Iranzo exposen la seua disconformitat amb el traçat viari proposat basant-se fonamentalment en la seua interpretació dels plànols cadastrals que aporten. Cal destacar que Luis Pardo Nuévalos presenta l'al·legació en nom de la titular de l'afecció, Eusebia Cuéllar Gallego (difunta), no acredita suficient el seu legítim interés. A més, aquest mateix al·legant atribuïx a la Eusebia Cuéllar Gallego la titularitat d'una parcel·la afectada que igualment no ha sigut acreditada.  
. Vicente Cotino Bondía, en nom i en representació de Retevisión Móvil, SA, exposa que aquesta empresa va ser notificada per l'emplaçament d'una estació de telefonia mòbil de la seua propietat. Aquest emplaçament se situa sobre una superfície arrendada per l'empresa Siemens en la parcel·la cadastral afectada per aquest procés de delimitació, el titular de la qual, segons afirma l'al·legant, va acreditar la propietat. Aquest contracte d'arrendament va ser posteriorment cedit a Retevisión Móvil, SA (AMENA). Se sol·licita la modificació del domicili d'enviament de futures notificacions (indicat en l'al·legació) i la verificació de la legitimitat del títol d'aquesta empresa per a l'ocupació del terreny.   
. Manuel López González titular de dos parcel·les cadastrals afectades per aquest procediment de delimitació, exposa el seu desacord amb el traçat viari presentat en la Proposta de delimitació. Adjunta a la seua al·legació, juntament amb altres documents, escriptures públiques registrades de les dites parcel·les. Fa constar que les parcel·les objecte d'aquesta al·legació, formaven part d'una finca que es trobava fitada fa més de 80 anys i encara hui queden en peu alguns d'aquests mollons. Així mateix afirma que va sol·licitar l'assessorament de l'agent mediambiental del municipi i d'un tècnic del PROP, per a marcar els límits del camí ramader i, d'aquesta manera, no envair-la. Afirma també haver deixat una franja de terreny de la seua propietat sense conrear.  
. Celso Ferrer García i Alfredo Ferrer López per una banda i Alicia Jiménez García i Marcial Crespo Ibáñez (en nom . no acreditat . de Marcial Crespo López) d'altra banda, sol·liciten, en les seues respectives al·legacions, que davant de la situació actual de desús dels camins ramaders, es reduïsca l'amplària del camí ramader objecte d'aquesta delimitació canviant, si això ho requerix, la categoria d'aquest.  
. Bonifacio Monteagudo Jiménez, titular d'una parcel·la cadastral afectada, manifesta en dos al·legacions idèntiques, la sensació de prepotència i arbitrarietat que percep en l'actuació d'aquesta conselleria en el procediment de delimitació.  
Segons el que establix l'art. 8.1 de la Llei 3/1995, de 23 de març, de camins ramaders, la finalitat de la delimitació és la definició dels límits dels camins ramaders de conformitat amb el que establix l'acte de la classificació. La classificació del terme municipal de Venta del Moro es va establir en l'Ordre ministerial de data de 5 de desembre de 1956, establix l'amplària de l'assagador Reial de la Manxa o de Sant Joan i de l'assagador Reial de la Serrania o d'Hortolà en 75,22 metres. D'altra banda, en l'art. 4.1 de la Llei 3/1995, de 23 de març, de camins ramaders, es definixen els assagadors com aquelles vies l'amplària de les quals no excedisca dels 75 metres. Segons l'art. 2 de la dita Llei bàsica 3/1995 els camins ramaders són béns de domini públic de les comunitats autònomes i, en conseqüència, inalienables, imprescriptibles i inembargables.  
Quant a les al·legacions presentades per Fidel Cárcel Navarro i Olegario del Valle Cárcel, on manifesten que el plànol corresponent a les parcel·les de la seua propietat del terme municipal de Venta del Moro presentat en la proposta de delimitació i el plànol que es va presentar en l'acte de fitació corresponent i amb el qual els manifestants estaven d'acord, no coincidixen, cal dir que la principal funció de l'acte de fitació de la delimitació de camins ramaders és la comprovació in situ dels seus traçats. Aquests traçats són obtinguts en gabinet a partir d'un minuciós estudi de tota la documentació relativa als camins ramaders que s'han de delimitar i replantejats en camp per mitjà d'estaquetes. A aquest acte de fitació són convocats tots aquells interessats i titulars que, d'una manera o d'una altra, puguen veure's afectats pel procediment de delimitació. Durant el recorregut del traçat proposat es pren nota de totes aquelles objeccions que es presenten al traçat provisional per part dels assistents. Aquestes objeccions, després del seu posterior estudi i en cas de resultar fonamentades, poden donar lloc a canvis en el traçat i, per tant, s'observen diferències entre els plànols de fitació i els plànols de la Proposta de delimitació.  
Respecte a aquelles al·legacions que al·ludixen al fet que les parcel·les afectades per la delimitació estiguen inscrites en el Registre de la Propietat, cal ressenyar que els camins ramaders són béns de domini públic de les comunitats autònomes (art. 2 de la Llei 3/1995).  
Tal com establix la Llei 3/1995, de 23 de març, la finalitat de la delimitació és la definició dels límits dels camins ramaders de conformitat amb el que establix l'acte de la classificació, i en l'art. 7 d'aquesta mateixa llei, es definix la classificació de camins ramaders com l'acte administratiu de caràcter declaratiu per raó del qual es determina l'existència, l'amplària, el traçat i la resta de característiques físiques generals de cada camí ramader.  
Les escriptures públiques de compravenda que aporten els al·legants tenen dates d'inscripció en el Registre de la Propietat posteriors a l'Ordre ministerial que aprova el Projecte de classificació de camins ramaders del terme municipal de Venta del Moro (5 de desembre de 1956). Si tenim en compte que la classificació dels camins ramaders en declara l'existència, entenem que aquest domini públic pecuari queda protegit enfront de tercers a causa de les particulars i exclusives característiques dels béns de domini públic entre les quals està la seua inalienabilitat.  
A més de l'anteriorment exposat, cal precisar que la inscripció registral d'una finca dóna fe de la titularitat jurídica real sobre aquesta i la seua funció és donar seguretat al tràfic juridicoimmobiliari, no pot existir una representació gràfica del domini diferent de l'objecte del domini en si. És a dir, l'objecte del Registre de la Propietat no és la finca registrada sinó el domini o els drets reals constituïts sobre aquesta. Respecte a açò, la descripció que de les finques registrals es fa en el foli registral cal la declaració del titular registral. En conseqüència, la determinació gràfica del domini depén, en última instància, de la voluntat de l'amo de la finca. Aquesta grafia, que és una operació jurídica de qualificació per part del registrador i no una operació tecnicotopogràfica, tan sols pretén la identificació de la porció de terreny delimitada per un domini, no oferint en cap cas, detall de la localització geogràfica exacta en la qual es troba la finca en qüestió.  
D'altra banda, en l'art. 8.3 de la Llei 3/1995, de 23 de març, de camins ramaders, s'establix que la delimitació aprovada declara la possessió i la titularitat demanial a favor de la Comunitat Autònoma, no poden prevaldre les inscripcions del Registre de la Propietat enfront de la naturalesa demanial dels béns delimitats. A més l'art. 8.4 d'aquesta llei, assenyala que la resolució d'aprovació de la delimitació serà títol suficient per a rectificar situacions jurídiques registrals contradictòries amb la delimitació.   
Pel que fa a al·legacions presentades per Miguel Beltrán López, Luis Pardo Nuévalos, Roberto Pedrón Viveros, Francisco José Gómez Yeves, Otilio Murcia Navalón, Eugenio López Martínez i M. Soledad Crespo Iranzo, en les quals manifesten la seua disconformitat amb el traçat viari proposat basant-se en la interpretació de plànols cadastrals, cal ressenyar que el Cadastre Immobiliari és un registre administratiu dependent del Ministeri d'Hisenda en què es descriuen els béns immobles rústics, urbans i de característiques especials tal com es definixen en el Reial decret legislatiu 1/2004, de 5 de març, pel qual s'aprova el Text refós de la Llei del cadastre immobiliari (BOE 8 de març de 2004), és a dir tracta de l'inventari de la riquesa territorial i no dóna fe del domini i la resta de drets reals immobiliaris. Així mateix, l'extensió d'una finca en el cadastre no és prova, conforme a dret, de la realitat de la seua cabuda. De fet, és habitual que apareguen parcel·les cadastrals a nom de desconeguts, o basades en l'aparença física, sense cap investigació sobre la seua configuració jurídica.  
Quant a la sol·licitud de Vicente Cotino Bondía, en nom i en representació de Retevisión Móvil, SA, cal assenyalar que no és objecte del procediment de delimitació la regularització de les intrusions. Aquesta regularització, quan escaiga, s'ha de tramitar com a expedient independent a aquesta delimitació i en cada cas, es valorarà la compatibilitat de cada una d'aquestes intrusions amb l'ús del camí ramader.  
Pel que fa a l'al·legació de Manuel López González, cal assenyalar que també són aplicables els raonaments exposats en paràgrafs anteriors informant aquelles al·legacions que mostraven la seua disconformitat amb el traçat del camí ramader presentat en la Proposta de delimitació basant-se en la tinença d'escriptures registrades o en la interpretació de plànols cadastrals.  
Quant a l'afirmació de l'al·legant referent a la realització d'un amollonament perimetral de la finca fa més de huitanta anys, romanent encara hui en dia algunes de les fites col·locades, no s'ha presentat cap documentació que testifique aquest amollonament, per la qual cosa es desconeix si es va seguir un procés vàlid, conforme a dret, per a realitzar aquest treball de delimitació de la referida finca com també per a comprovar la ubicació de les fites.  
Com ja s'ha citat anteriorment, la finalitat de la delimitació és la definició dels límits dels camins ramaders de conformitat amb el que establix l'acte de la classificació. L'al·legant assenyala que va sol·licitar i va rebre informació i assessorament per part de l'agent forestal encarregat del municipi i del tècnic corresponent del PROP. S'entén que, si bé aquest fet no definix conforme a dret els límits del camí ramader, tampoc s'ha presentat per part de l'al·legant cap documentació o acta que descriga les indicacions i l'assessorament rebut per part d'aquests funcionaris, ni el mètode utilitzat per a la precisa delimitació del camí ramader.  
Finalment, quant a les al·legacions formulades respecte a la possibilitat de reduir l'amplària del camí ramader, presentades per Celso Ferrer García, Alfredo Ferrer López, Alicia Jiménez García i Marcial Crespo Ibáñez, en nom de Marcial Crespo López, ja exposades, cal dir que la finalitat de la delimitació, segons consta en l'art. 8.1 de la Llei 3/1995, de camins ramaders, és la definició dels límits dels camins ramaders de conformitat amb el que establix l'acte de la classificació. La dita classificació es va establir en l'Ordre ministerial de data 5 de desembre de 1956, que aprova el Projecte de classificació de camins ramaders del terme municipal de Venta del Moro, establint l'amplària de l'assagador Reial de la Serrania o d'Hortolà i de l'assagador Reial de la Manxa o de Sant Joan en 75,22 metres. Així mateix, en l'art. 4.1 de la Llei 3/1995, de 23 de març, de camins ramaders, es definixen els assagadors com aquelles vies l'amplària de les quals no excedisca dels 75 metres. La reducció de l'amplària legal d'un camí ramader requerix d'un procediment previ de desafectació, que és independent d'aquest procediment de delimitació.  
Article 3  
Estimar l'al·legació presentada per Josefa Navarro López, pels motius que s'indiquen a continuació:  
. Josefa Navarro López, titular de dos parcel·les cadastrals afectades per aquest procés de delimitació, afirma posseir escriptures de les dites parcel·les degudament inscrites en el Registre de la Propietat i considera que no suposen cap intrusió al camí ramader. Sol·licita per tot això, la revisió del traçat viari al seu pas per les parcel·les de la seua titularitat.  
Una vegada revisada l'afecció del traçat sobre la parcel·la afectada per la delimitació es va observar la possibilitat de modificar el dit traçat.  
Es va notificar aquesta circumstància i les possibles correccions sobre el traçat de la Proposta de delimitació inicial a tots els titulars afectats, i se'ls va atorgar un termini de 10 dies perquè pogueren interposar les al·legacions o les reclamacions que estimaren pertinents. Transcorregut el termini atorgat, es van recollir dos al·legacions ja descrites, d'idèntic contingut, efectuades per Bonifacio Monteagudo Jiménez.  
Després de l'estudi de les al·legacions presentades i de l'expedient complet, es constata que el traçat del camí ramader exhibit en la Proposta de delimitació resulta que està desplaçat cap a la parcel·la en qüestió respecte al traçat que figura en el Projecte de classificació dels camins ramaders del terme municipal de Venta del Moro, aprovat per Ordre Ministerial de data 5 de desembre de 1956.  
Article 4  
Que es cancel·len totalment o parcialment totes les inscripcions registrals que resulten contradictòries amb la delimitació.  
Article 5  
Iniciar la pràctica d'amollonament parcial del camí ramader assagador Reial de la Manxa o de Sant Joan (subtram II: des del punt en què el camí ramader entra en el terme municipal de Venta del Moro procedent del terme municipal de Villargordo del Cabriel, fins al paratge de la Salobreja a Venta del Moro) i la pràctica d'amollonament del camí ramader assagador Reial de la Serrania o d'Hortolà, al seu pas pel terme municipal de Venta del Moro, d'acord amb el conveni subscrit en data de 23 de desembre de 2002 (BOE 22.01.03), entre el Ministeri de Medi Ambient i la Conselleria de Medi Ambient de la Generalitat Valenciana, per a l'execució del projecte de delimitació, fitació i senyalització dels camins ramaders del corredor Vall del Cabriol . Albufera de València (ramal Meridional) en els termes municipals de Camporrobles, Fuenterrobles, Venta del Moro, Villargordo del Cabriel, Requena, Cortes de Pallás, Yátova, Dos Aguas, Tous, Catadau, Alfarb, Carlet, l'Alcúdia, Algemesí, Guadassuar, Albalat de la Ribera i Sueca.  
Contra aquesta ordre, que esgota la via administrativa, pot interposar-se recurs potestatiu de reposició en el termini d'un mes, comptador des de l'endemà de la publicació en el Diari Oficial de la Generalitat Valenciana, davant el conseller de Territori i Habitatge, o ser impugnat directament davant l'ordre jurisdiccional contenciós administratiu (art. 116 de la Llei 30/1992, de règim jurídic de les administracions públiques i del procediment administratiu comú) sense perjudici que els interessats puguen interposar qualsevol altre recurs que estimen escaient.  
València, 3 de febrer de 2006  
El conseller de Territori i Habitatge,  
RAFAEL BLASCO CASTANY